ছলনা ও শঠতার এই সভ্যতায় বড় বড় নেতাদের সুবচন প্রতিদিনই প্রহসনে পরিণত হচ্ছে। ফলে আস্থার সংকটে ভুগছে বর্তমান বিশ্বব্যবস্থা। এর বড় উদাহরণ ফিলিস্তিন। ১৫ মে ভূমিপুত্র ফিলিস্তিনীরা পালন করেছে ৭০তম নাকবা (মহাবিপর্যয়) দিবস। ইহুদিবাদী ইসরাইল ১৯৪৮ সালের ১৫ মে ফিলিস্তিনী ভূখন্ডে ব্যাপক হত্যাযজ্ঞ চালায় এবং অস্ত্রের মুখে জোর করে সাড়ে সাত লাখ মানুষকে তাদের ঘরবাড়ি থেকে বের করে দেয়। ধ্বংস করা হয় শতশত ফিলিস্তিনী গ্রাম ও শহর। সে দিনের বিতাড়িত ফিলিস্তিনীরাই পরবর্তীতে শরণার্থীতে পরিণত হন বিভিন্ন দেশে। এ বছর এমন সময় দিবসটি পালিত হচ্ছে, যখন গাজায় ফিলিস্তিনী বিক্ষোভকারীদের ওপর ইসরাইলী হামলায় অন্তত ৫৮ জন শহীদ হয়েছেন। আহত হয়েছেন দুই হাজার সাতশ’ জন। ১৫ মে যখন বায়তুল মুকাদ্দাস শহরে মার্কিন দূতাবাস উদ্বোধন করা হচ্ছিল ঠিক তখনই ফিলিস্তিনীদের লক্ষ্য করে নির্বিচারে গুলি চালায় ইহুদী সেনারা। ন্যক্কারজনক ওই উদ্বোধনী অনুষ্ঠানে দেখতে আসা ইসরাইলীরা উল্লাসে ফেটে পড়ে। আর তাদের মুখে শ্লোগান ÑÑবিক্ষুব্ধ ফিলিস্তিনীদের পুড়িয়ে ফেল, গুলি করে হত্যা কর। ওদের এমন ঔদ্ধত্য একদিনে হয়নি। গত ৭০ বছর ধরে বিশ্ব মোড়লদের মুসলিম বিরোধী মনোভাব ও শঠতাপূর্ণ আচরণের কারণেই এমনটি হতে পারছে। ফলে বর্তমান সভ্যতা এক জালেম সভ্যতায় পরিণত হয়েছে।